**ՀՀ պետական բյուջեի կատարման ամփոփ բնութագիրը**

**2024 թվականի հունվար-սեպտեմբեր** **ամիսներին[[1]](#footnote-1)**

2024 թվականի ինն ամիսների ընթացքում ՀՀ պետական բյուջեի եկամուտները կազմել են շուրջ 1,860.4 մլրդ դրամ, ծախսերը` շուրջ 1,933.4 մլրդ դրամ, պակասուրդը՝ 73 մլն դրամ: Պետական բյուջեի ծրագրային և փաստացի ցուցանիշներում, պետության դրամական միջոցների համախմբված հաշվառման նպատակով, ներառվել են առանց սահմանափակման կատարվող վճարումները և վերջիններիս արդյունքում ձևավորված եկամուտները՝ ելնելով «Հայաստանի Հանրապետության 2024 թվականի պետական բյուջեի մասին» ՀՀ օրենքի 9‑րդ հոդվածի 2‑րդ կետի պահանջներից: Նշենք, որ հաշվետու ժամանակահատվածում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական կատարումը:

1. **ՀՀ պետական բյուջեի ցուցանիշները (մլրդ դրամ)**

|  |  |  |  |  |
| --- | --- | --- | --- | --- |
|   | **2024թ. ինն ամիսների** **ճշտված պլան**  | **2024թ. ինն ամիսների փաստ** | **Կատարողա-կանն ինն ամիսների ճշտված պլանի նկատմամբ (%)** | **Կատարողա-կանը տարեկան ճշտված պլանի նկատմամբ (%)** |
| Եկամուտներ | 1,988.1 | 1,860.4 | 93.6 | 68.3 |
| Ծախսեր | 2,222.4 | 1,933.4 | 87.0 | 60.4 |
| Պակասուրդ (հավելուրդ) | 234.3 | 73.0  | 31.2  | 15.3  |

*ՀՀ պետական բյուջեի եկամուտները*

2023 թվականի ինն ամիսների համեմատ պետական բյուջեի եկամուտներն աճել են 8.9%‑ով կամ 151.9 մլրդ դրամով, որը հիմնականում պայմանավորված է հարկային եկամուտների և պետական տուրքերի աճով: Նշենք, որ 2024 թվականին հիպոտեկային վարկերի վճարված տոկոսների գումարի վերադարձը, որը նախկինում նվազեցվում էր եկամտային հարկից, ձևակերպվում է որպես պետական բյուջեի ծախս, որի գծով հաշվետու ժամանակահատվածում հատկացվել է 49.6 մլրդ դրամ: Հաշվառման նախկին մոտեցումը կիրառելու դեպքում եկամուտների աճը կկազմի 6% (102.3 մլրդ դրամ):

2024 թվականի ինն ամիսներին ՀՀ պետական բյուջե են մուտքագրվել 1,767.2 մլրդ դրամ *հարկային եկամուտներ և պետական տուրքեր*, որոնք կազմել են իննամսյա ծրագրային ցուցանիշի 92.2%-ը: 2023 թվականի նույն ժամանակահատվածի համեմատ հարկային եկամուտները և պետական տուրքերը (առանց հիպոտեկային վարկերի վճարված տոկոսների վերադարձված գումարների) աճել են 6.2%‑ով կամ 100.6 մլրդ դրամով, որը հիմնականում պայմանավորված է բնապահպանական հարկի և բնօգտագործման վճարի, եկամտային հարկի և շահութահարկի գծով մուտքերի աճով:

1. **ՀՀ պետական բյուջեի եկամուտները (մլրդ դրամ)**

|  |  |  |  |  |
| --- | --- | --- | --- | --- |
|  | **2023թ. ինն ամիսների փաստ** | **2024թ. տարեկան ճշտված պլան** | **2024թ. ինն ամիսների** **ճշտված պլան** | **2024թ. ինն ամիսների փաստ** |
| **Պետական բյուջեի եկամուտներ** | **1,708.5** | **2,725.6** | **1,988.1** | **1,860.4** |
| Հարկային եկամուտներ և պետական տուրքեր | 1,617.1 | 2,614.9 | 1,917.0 | 1,767.2 |
| Պաշտոնական դրամաշնորհներ | 5.9 | 22.7 | 8.4 | 13.1 |
| Այլ եկամուտներ | 85.6 | 88.0 | 62.7 | 80.1 |
| **Կշիռն ընդամենը եկամուտների մեջ (%)** |   |   |   |   |
| Հարկեր և տուրքեր | 94.6 | 95.9 | 96.4 | 95.0 |
| Պաշտոնական դրամաշնորհներ | 0.3 | 0.8 | 0.4 | 0.7 |
| Այլ եկամուտներ | 5.0 | 3.2 | 3.2 | 4.3 |

Հաշվետու ժամանակահատվածի հարկային եկամուտների և պետական տուրքերի 29.8%‑ն ապահովվել է ավելացված արժեքի հարկի հաշվին: Նախորդ տարվա նույն ժամանակահատվածի համեմատ ավելացված արժեքի հարկի մուտքերի նվազումը ձևավորվել է ՀՀ ներմուծվող ապրանքներից ստացված մուտքերի նվազման և ՀՀ‑ում արտադրվող ապրանքների ու ծառայությունների շրջանառությունից ստացված մուտքերի աճի արդյունքում:

1. **ԱԱՀ-ի գծով ՀՀ պետական բյուջեի մուտքերը (մլրդ դրամ)**

|  |  |  |  |  |
| --- | --- | --- | --- | --- |
|  | **2023թ. ինն ամիսների փաստ** | **2024թ. ինն ամիսների փաստ** | **2024թ. ինն ամիսները** **2023թ. ինն ամիսների նկատմամբ****(%)** | **2024թ. և 2023թ. տարբերու-թյունը** |
| **Ավելացված արժեքի հարկ** | **538.4** | **525.8** | **97.7** | **(12.6)** |
| Ներմուծումից, այդ թվում՝ | 372.9 | 301.1 | 80.7 | (71.8) |
|  ԵԱՏՄ երկրներից | 106.5 | 104.2 | 97.8 | (2.4) |
| Ներքին շրջանառությունից | 165.6 | 224.8 | 135.8 | 59.2 |

2024 թվականի ինն ամիսներին պետական բյուջե մուտքագրված հարկային եկամուտների և պետական տուրքերի 5.4%-ն ապահովվել է ակցիզային հարկի հաշվին: Նախորդ տարվա նույն ժամանակահատվածի համեմատ ակցիզային հարկի գծով մուտքերը ընդհանուր առմամբ էական փոփոխություն չեն կրել, սակայն փոխվել է դրանց կառուցվածքը. հանրապետությունում արտադրվող ենթաակցիզային ապրանքների գծով արձանագրվել է մուտքերի աճ, իսկ ՀՀ ներմուծվող ենթաակցիզային ապրանքների գծով՝ նվազում:

1. **Ակցիզային հարկի գծով ՀՀ պետական բյուջեի մուտքերը (մլրդ դրամ)**

|  |  |  |  |  |
| --- | --- | --- | --- | --- |
|  | **2023թ. ինն ամիսների փաստ** | **2024թ. ինն ամիսների փաստ** | **2024թ. ինն ամիսները** **2023թ. ինն ամիսների նկատմամբ****(%)** | **2024թ. և 2023թ. տարբերու-թյունը** |
| **Ակցիզային հարկ** | **95.7** | **95.9** | **100.2** | **0.2**  |
| Ներմուծվող ենթաակցիզային ապրանքներից | 49.2 | 38.4 | 78.0 | (10.8) |
| ՀՀ-ում արտադրվող ենթաակցիզային ապրանքներից | 46.5 | 57.5 | 123.6 | 11.0 |

2024 թվականի ինն ամիսներին պետական բյուջեի հարկային եկամուտների և պետական տուրքերի 27.5%-ն ապահովվել է եկամտային հարկի հաշվին: Եկամտային հարկի՝ նախորդ տարվա ցուցանիշի հետ համադրելի մուտքերը կազմում են 436.9 մլրդ դրամ կամ նախորդ տարվա ինն ամիսների ցուցանիշից 7.9%-ով (32.1 մլրդ դրամով) ավելի:

2024 թվականի ինն ամիսներին պետական բյուջե մուտքագրված առանձին հարկատեսակների վերաբերյալ տեղեկատվությունը ներկայացված է Աղյուսակ 5‑ում:

1. **ՀՀ պետական բյուջեի հարկային եկամուտների և պետական տուրքերի փաստացի ցուցանիշները (մլրդ դրամ)**

|  |  |  |  |  |
| --- | --- | --- | --- | --- |
|  | **2023թ. ինն ամիսների փաստ** | **2024թ. ինն ամիսների փաստ** | **2024թ. ինն ամիսները** **2023թ. ինն ամիսների նկատմամբ****(%)** | **2024թ. և 2023թ. տարբերու-թյունը** |
| **Հարկային եկամուտներ և պետական տուրքեր** | **1,617.1** | **1,767.2** | **109.3** | **150.2** |
| **1. Հարկային եկամուտներ** | **1,569.8** | **1,710.1** | **108.9** | **140.3** |
| ԱԱՀ | 538.4 | 525.8 | 97.7 | (12.6) |
| Ակցիզային հարկ | 95.7 | 95.9 | 100.2 | 0.2  |
| Շահութահարկ | 276.5 | 290.4 | 105.0 | 13.9 |
| Մաքսատուրք | 54.8 | 55.6 | 101.4 | 0.8 |
| Եկամտային հարկ | 404.8 | 486.6 | 120.2 | 81.8 |
| Շրջանառության հարկ | 37.6 | 44.0 | 117.0 | 6.4 |
| Սոցիալական վճար (կուտակային կենսաթոշակի գծով) | 66.7 | 76.7 | 115.0 | 10.0 |
| Բնապահպանական հարկ և բնօգտագործման վճար | 42.0 | 75.4 | 179.4 | 33.4 |
| Այլ հարկեր | 53.2 | 59.7 | 112.2 | 6.5 |
| **2. Պետական տուրք** | **47.3** | **57.1** | **120.9** | **9.9** |
| **Կշիռն ընդամենը հարկերի և տուրքերի մեջ (%)** |  |   |   |  |
| **1. Հարկային եկամուտներ** | **97.1** | **96.8** |   |  |
| ԱԱՀ | 33.3 | 29.8 |   |  |
| Ակցիզային հարկ | 5.9 | 5.4 |   |  |
| Շահութահարկ | 17.1 | 16.4 |   |  |
| Մաքսատուրք | 3.4 | 3.1 |   |  |
| Եկամտային հարկ | 25.0 | 27.5 |   |  |
| Շրջանառության հարկ | 2.3 | 2.5 |   |  |
| Սոցիալական վճար (կուտակային կենսաթոշակից) | 4.1 | 4.3 |   |  |
| Բնապահպանական հարկ և բնօգտագործման վճար | 2.6 | 4.3 |   |  |
| այլ հարկեր | 3.3 | 3.4 |   |  |
| **2. Պետական տուրք** | **2.9** | **3.2** |  |  |

Հաշվետու ժամանակահատվածում կենսաթոշակային համակարգի կուտակային կենսաթոշակային բաղադրիչի մասնակիցների կողմից պետական բյուջե է փոխանցվել 76.7 մլրդ դրամ սոցիալական վճար` ապահովելով հարկային եկամուտների և պետական տուրքերի 4.3%-ը և 15%-ով կամ շուրջ 10 մլրդ դրամով գերազանցելով նախորդ տարվա նույն ժամանակահատվածի ցուցանիշը: Աճը հիմնականում պայմանավորված է մասնակիցների թվի աճով:

2024 թվականի ինն ամիսներին բնապահպանական հարկի և բնօգտագործման վճարների գծով մուտքերը կազմել են 75.4 մլրդ դրամ՝ ապահովելով պետական բյուջեի հարկային եկամուտների և պետական տուրքերի 4.3%‑ը: Նախորդ տարվա նույն ժամանակահատվածի համեմատ բնապահպանական հարկի և բնօգտագործման վճարների գծով մուտքերի աճը հիմնականում պայմանավորված է արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի գծով մուտքերի 2 անգամ (30.4 մլրդ դրամ) աճով: Բացի այդ, 39.2% (1.9 մլրդ դրամ) աճ է արձանագրվել օգտակար հանածոների արդյունահանման դիմաց ստացված բնօգտագործման վճարների գծով:

Հաշվետու ժամանակահատվածում պետական բյուջեի հարկերի և տուրքերի 3.4%-ը ձևավորվել է այլ հարկերի հաշվին՝ կազմելով շուրջ 59.7 մլրդ դրամ: Մասնավորապես` 34.7 մլրդ դրամ են կազմել «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 13.3 մլրդ դրամ՝ ԵԱՏՄ անդամ չհանդիսացող պետություններից միջազգային փոստային կամ սուրհանդակային առաքումներով կամ որպես ուղեկցող բեռ ներմուծվող ապրանքների համար ՀՀ մաքսային մարմինների կողմից գանձվող միասնական մաքսային վճարը, 4.9 մլրդ դրամ՝ ռադիոհաճախականության օգտագործման պարտադիր վճարները, 4.3 մլրդ դրամ՝ ճանապարհային հարկը, 1.4 մլրդ դրամ` հարկային օրենսդրության խախտման համար սահմանված տուգանքները և 838.1 մլն դրամ՝ հանրային ծառայությունների կարգավորման պարտադիր վճարները: Նախորդ տարվա ինն ամիսների համեմատ այլ հարկերի փաստացի ցուցանիշն աճել է 12.2%-ով կամ 6.5 մլրդ դրամով, որը հիմնականում ձևավորվել է միասնական մաքսային վճարի ու դրոշմանիշային վճարի աճի և ռադիոհաճախականության օգտագործման պարտադիր վճարների նվազման արդյունքում:

2024 թվականի ինն ամիսներին պետական բյուջե են մուտքագրվել ավելի քան 57.1 մլրդ դրամ *պետական տուրքեր*` 21.2%‑ով գերազանցելով ծրագրային ցուցանիշը: Պետական տուրքերում 46.7% տեսակարար կշիռ ունեն լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերը, որոնք 34.5%‑ով գերազանցել են ծրագրային ցուցանիշը՝ կազմելով շուրջ 26.7 մլրդ դրամ: Նշված գումարից շուրջ 15.5 մլրդ դրամ են կազմել վիճակախաղերի, շահումներով խաղերի և մետաղադրամով և (կամ) թղթադրամով շահագործվող ավտոմատների միջոցով սննդի առևտրի և խաղերի բնագավառից գանձվող տուրքերը՝ 50.4%‑ով գերազանցելով ծրագրային ցուցանիշը:

Oրենքով սահմանված այլ ծառայությունների և գործողությունների համար գանձվող տուրքերն ապահովել են պետական տուրքերի 32.8%-ը և 25.3%‑ով գերազանցել իննամսյա ծրագրային ցուցանիշը՝ կազմելով ավելի քան 18.7 մլրդ դրամ: Նշված մուտքերի հիմնական մասը ստացվել է ՀՀ‑ից օդային տրանսպորտի միջոցներով ֆիզիկական անձանց (օդային ուղևորների) ելքի համար՝ կազմելով ավելի քան 12.5 մլրդ դրամ, որոնք 7.1%‑ով գերազանցել են իննամսյա ծրագրային ցուցանիշը: Բացի այդ, 2.8 մլրդ դրամ է ստացվել oրենքով սահմանված դեպքերում ծանուցման ենթակա գործունեությամբ զբաղվելու իրավունք ձեռք բերելու համար` 82.6%-ով գերազանցելով իննամսյա ծրագրային ցուցանիշը:

Նախորդ տարվա ինն ամիսների համեմատ պետական տուրքերն աճել են 20.9%-ով կամ 9.9 մլրդ դրամով, որը հիմնականում պայմանավորված է վիճակախաղերի, շահումներով խաղերի և մետաղադրամով և (կամ) թղթադրամով շահագործվող ավտոմատների միջոցով սննդի առևտրի և խաղերի բնագավառից գանձվող տուրքերի 49.2% կամ 5.1 մլրդ դրամ աճով, ինչպես նաև «Պետական տուրքի մասին» ՀՀ օրենքով 2024 թվականի մայիսի 13-ից ոսկե, պլատինե և պալադիումե ապրանքների (բացի ՀՀ ծագման պլատին և պալադիում պարունակող համաձուլվածքներից և խտանյութերից) արտահանման լիցենզիաներ կամ թույլտվություններ կամ հավաստագրեր տրամադրելու համար (բացառությամբ ԵԱՏՄ երկրներ արտահանման (տեղափոխման) և «Վերամշակում մաքսային տարածքից դուրս» մաքսային ընթացակարգով արտահանվող և հետագայում ներմուծվող ապրանքների) համար պետական տուրքերի սահմանմամբ, որոնց գծով հաշվետու ժամանակահատվածում պետական բյուջե է մուտքագրվել շուրջ 2.8 մլրդ դրամ, ինչպես նաև դեղերի և բժշկական արտադրատեսակների շրջանառության կարգավորման ոլորտում փորձաքննությունների, ԵԱՏՄ կարգով գրանցումը գործողության մեջ պահելու և փորձաքննություն չպահանջող փոփոխության մասին ծանուցումն ընդունելու համար պետական տուրքի սահմանմամբ, որի գծով մուտքերն անցած ինն ամիսներին կազմել են շուրջ 1.5 մլրդ դրամ:

1. **Պետական տուրքերի գծով ՀՀ պետական բյուջեի մուտքերը (մլրդ դրամ)**

|  |  |  |  |  |  |
| --- | --- | --- | --- | --- | --- |
|  | **2023թ. ինն ամիսների փաստ** | **2024թ. ինն ամիս-ների ճշտված պլան** | **2024թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2024թ. ինն ամիսները** **2023թ. ինն ամիսների նկատմամբ****(%)** |
| **Պետական տուրքեր** | **47.3** | **47.2** | **57.1** | **121.2** | **120.9** |
| Դատարան տրվող հայցադիմումների, դիմումների, դատարանի դատական ակտերի դեմ վերաքննիչ և վճռաբեկ բողոքների համար, ինչպես նաև դատարանի կողմից տրվող փաստաթղթերի պատճեններ (կրկնօրինակներ), գործում առկա լուսանկարների (լուսաժապավենների), ձայնագրությունների, տեսագրությունների և դրանց էլեկտրոնային կրիչների բնօրինակից պատճենահանված կրիչ և դատական նիստի համակարգչային ձայնագրման կրկնօրինակ տալու համար | 2.2 | 2.2 | 1.9 | 84.7 | 85.0 |
| Հյուպատոսական ծառայությունների կամ գործողությունների համար | 2.1 | 2.1 | 2.1 | 102.0 | 99.8 |
| Պետական գրանցման համար | 4.6 | 4.5 | 5.0 | 109.9 | 109.1 |
| Ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար | 2.4 | 3.2 | 2.3 | 74.1 | 96.8 |
| Լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար | 19.0 | 19.8 | 26.7 | 134.5 | 140.6 |
| Օրենքով սահմանված այլ ծառայությունների և գործողությունների համար | 16.6 | 15.0 | 18.7 | 125.3 | 112.8 |
| Այլ պետական տուրքեր | 0.4 | 0.4 | 0.4 | 107.9 | 112.2 |

2024 թվականի ինն ամիսների ընթացքում ստացվել են 13.1 մլրդ դրամ *պաշտոնական դրամաշնորհներ՝* 55.9%-ով գերազանցելով ծրագրված ցուցանիշը, որը պայմանավորված է չնախատեսված բյուջետային աջակցության դրամաշնորհների ստացմամբ: Արդյունքում պաշտոնական դրամաշնորհները 2.2 անգամ կամ 7.2 մլրդ դրամով գերազանցել են նաև նախորդ տարվա նույն ժամանակահատվածի ցուցանիշը:

1. **Նպատակային պաշտոնական դրամաշնորհներն ըստ դոնորների (մլն դրամ)**

|  |  |  |  |
| --- | --- | --- | --- |
|   | **2024թ. ինն ամիսների ճշտված պլան** | **2024թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** |
| **Ընդամենը** | **8,375.0** | **3,502.8** | **41.8** |
| ԱՄՆ | 320.7 | 192.0 | 59.9 |
| Արևելյան Եվրոպայի էներգախնայողության և շրջակա միջավայրի գործընկերության հիմնադրամ | 117.2 | 23.9 | 20.4 |
| Գերմանիա | 443.8 | 126.9 | 28.6 |
| Գերմանիայի զարգացման և Եվրոպական միության հարևանության ներդրումային բանկ | 146.1 | 113.8 | 77.9 |
| Գլոբալ էկոլոգիական հիմնադրամ | 205.8 | 59.3 | 28.8 |
| Գլոբալ հիմնադրամ | 1,044.6 | 784.8 | 75.1 |
| ԵՄ | 1,942.4 | 601.7 | 31.0 |
| Եվրասիական զարգացման բանկ | 948.0 | 1,055.8 | 111.4 |
| Համաշխարհային բանկ | 103.0 | 23.4 | 22.7 |
| ՄԱԿ | 94.2 | 55.0 | 58.4 |
| ՌԴ | 566.5 | 0.0 | 0.0 |
| ՎԶԵԲ | 2,042.4 | 268.2 | 13.1 |
| Ֆրանսիա | 400.3 | 198.1 | 49.5 |

Հաշվետու ժամանակահատվածում ստացվել են շուրջ 9.6 մլրդ դրամ չնախատեսված բյուջետային աջակցության դրամաշնորհներ: Մասնավորապես՝ ԵՄ-ի կողմից «Պետության և դիմակայունության ամրապնդման պայմանագիր ՀՀ-ի համար» ծրագրի շրջանակներում տրամադրվել է 5.8 մլրդ դրամ, Եվրոպական հարևանության շրջանակներում ՀՀ-ԵՄ գործողությունների ծրագրով նախատեսված «Աջակցություն Հայաստանում արդարադատության ոլորտի բարեփոխումների իրականացմանը» դրամաշնորհային ծրագրի 1-ին փուլի շրջանակներում՝ 1.5 մլրդ դրամ և «Աջակցություն Հայաստանում դատական ոլորտի բարեփոխումների իրականացմանը» դրամաշնորհային ծրագրի 2-րդ փուլի շրջանակներում՝ 1.4 մլրդ դրամ, «Հայաստանում ԵՄ աջակցություն կրթությանը» դրամաշնորհային ծրագրի շրջանակներում՝ 627.3 մլն դրամ: Հայաստանի Լոռու և Տավուշի մարզերում մայիսին տեղացած հորդառատ անձրևներով պայմանավորված հեղեղումների հետևանքով առավել շատ վնասներ կրած գյուղերին աջակցելու նպատակով Եվրասիական զարգացման բանկի կողմից տրամադրվել է 100 մլն դրամ դրամաշնորհ: Եվս 107.6 մլն դրամ դրամաշնորհ է ստացվել ԵՄ-ից՝ «Հորիզոն Եվրոպա» շրջանակային ծրագրի շրջանակներում:

1. **Պաշտոնական դրամաշնորհներ (մլրդ դրամ)**

|  |  |  |  |  |  |
| --- | --- | --- | --- | --- | --- |
|   | **2023թ. ինն ամիսների փաստ** | **2024թ. ինն ամիսների ճշտված պլան** | **2024թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2024թ. ինն ամիսները 2023թ. ինն ամիսների նկատմամբ (%)** |
| **Պաշտոնական դրամաշնորհներ*,*** այդ թվում` | **5.9** | **8.4** | **13.1** | **155.9** | **222.7** |
| Նպատակային դրամաշնորհներ  | 5.9 | 8.4 | 3.5 | 41.8 | 59.8 |
| Բյուջետային աջակցության դրամաշնորհներ  | 0.0 | 0.0 | 9.6 | - | - |

2024 թվականի հունվար-սեպտեմբեր ամիսներին ՀՀ պետական բյուջեի *այլ եկամուտները* կազմել են շուրջ 80.1 մլրդ դրամ՝ 27.7%-ով գերազանացելով իննամսյա ծրագրային ցուցանիշը: Վերջինս հիմնականում պայմանավորված է բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից ու դեպոզիտներից ստացված տոկոսավճարների ծրագրային ցուցանիշի գերազանցմամբ: Նախորդ տարվա նույն ժամանակահատվածի համեմատ նշված մուտքերի նվազմամբ է հիմնականում պայմանավորված այլ եկամուտների 6.4% (5.5 մլրդ դրամ) անկումը: Միևնույն ժամանակ, զգալի աճ է գրանցվել իրավախախտումների համար կիրառվող պատժամիջոցներից և շահաբաժիններից ստացված մուտքերի գծով:

Այլ եկամուտների առանձին բաղադրիչների վերաբերյալ տեղեկատվությունը ներկայացված է Աղյուսակ 9‑ում:

1. **Այլ եկամուտների գծով ՀՀ պետական բյուջեի մուտքերը (մլն դրամ)**

|  |  |  |  |  |  |
| --- | --- | --- | --- | --- | --- |
|   | **2023թ. ինն ամիսների փաստ** | **2024թ. ինն ամիսների ճշտված պլան** | **2024թ. ինն****ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2024թ. ինն ամիսները 2023թ. ինն ամիսների նկատմամբ (%)** |
|  **Այլ եկամուտներ**, այդ թվում` |  **85,586.5**  |  **62,725.5**  |  **80,090.2**  | **127.7** | **93.6** |
| Պետական սեփականություն հանդիսացող գույքի վարձակալությունից եկամուտներ |  1,802.2  |  2,732.0  |  656.9  | 24.0 | 36.5 |
| Տոկոսավճարներ և շահաբաժիններ, այդ թվում՝ |  38,028.4  |  16,063.0  |  31,095.9  | 193.6 | 81.8 |
| * բանկերում և այլ ֆինանսավար-կային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվող տոկոսավճարներ
 |  36,340.9  |  14,000.0  |  27,266.5  | 194.8 | 75.0 |
| * իրավաբանական անձանց կապիտալում կատարված ներդրում-ներից ստացվող շահաբաժիններ
 |  1,687.5  |  2,063.0  |  3,829.4  | 185.6 | 226.9 |
| Պետության կողմից տրված վարկերի օգտագործման դիմաց վճարներ (տոկոսներ), այդ թվում՝ |  8,169.6  |  8,579.5  |  7,757.1  | 90.4 | 95.0 |
| * ռեզիդենտներին տրամադրված վարկերի օգտագործման տոկոսա-վճարներ
 |  8,138.7  |  8,558.2  |  7,736.2  | 90.4 | 95.1 |
| * ոչ ռեզիդենտներին տրամադրված վարկերի օգտագործման տոկոսավճարներ
 |  30.9  |  21.3  |  20.9  | 98.2 | 67.5 |
| Այլ կատեգորիաներում չդասակարգված տրանսֆերտներ |  88.8  |  51.2  |  444.0  | 867.6 | 500.0 |
| Իրավախախտումների համար գործադիր, դատական մարմինների կողմից կիրառվող պատժամիջոցներից մուտքեր |  16,536.4  |  16,086.6  |  19,396.7  | 120.6 | 117.3 |
| Ապրանքների մատակարարումից և ծառայությունների մատուցումից եկամուտներ |  17,374.4  |  15,456.3  |  17,060.6  | 110.4 | 98.2 |
| Օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտներ |  3,586.6  |  3,757.0  |  3,679.0  | 97.9 | 102.6 |

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվել են շուրջ 27.3 մլրդ դրամ տոկոսավճարներ, որոնք 94.8%-ով գերազանցել են ծրագրային ցուցանիշը և 25%-ով զիջել նախորդ տարվա նույն ժամանակահատվածի ցուցանիշը: Ծրագրված ցուցանիշի գերազանցումը պայմանավորված է պետական բյուջեի մուտքերի համեմատ ելքերի ավելի ցածր կատարողականով, որի պայմաններում առաջացել են լրացուցիչ ժամանակավոր ազատ դրամական միջոցներ, որոնք ներդրվել են ԿԲ-ում՝ ապահովելով լրացուցիչ տոկոսային եկամուտներ, ինչպես նաև գանձապետական միասնական հաշվի միջոցների ակտիվ կառավարմամբ, որի արդյունքում հնարավոր է եղել միջին օրական մնացորդը պահել կանխատեսվածից ցածր մակարդակում: Նախորդ տարվա նույն ժամանակահատվածի համեմատ զուտ տոկոսագումարների նվազումը հիմնականում պայմանավորված է տոկոսադրույքների նվազմամբ:

Իրավաբանական անձանց կապիտալում կատարված ներդրումներից ինն ամիսների ընթացքում ստացվել են ավելի քան 3.8 մլրդ դրամ շահաբաժիններ՝ 85.6%-ով գերազանացելով իննամսյա ծրագրային ցուցանիշը և 2.3 անգամ նախորդ տարվա նույն ժամանակահատվածի ցուցանիշը: Աճը հիմնականում պայմանավորված է «Երևանի ջերմաէլեկտրակենտրոն» ՓԲԸ-ի, «Հայկական ատոմային էլեկտրակայան» ՓԲԸ‑ի և «Հայաէրոնավիգացիա» ՓԲԸ-ի կողմից վճարված շահաբաժիններով:

2024 թվականի ինն ամիսների ընթացքում իրավախախտումների համար գործադիր, դատական մարմինների կողմից կիրառվող պատժամիջոցներից ստացված մուտքերի ծրագրված ցուցանիշի 20.6% գերազանցումը և նախորդ տարվա նույն ժամանակահատվածի համեմատ 17.3% աճը հիմնականում պայմանավորված են պետական բյուջեի նկատմամբ ստանձնած պայմանագրային պարտավորությունների չկատարման դիմաց գանձվող տույժերից ստացված մուտքերի աճով, որոնք կազմել են շուրջ 1.4 մլրդ դրամ՝ 4.6 անգամ (1.1 մլրդ դրամով) գերազանցելով ծրագրված ցուցանիշը և 2.9 անգամ (904.4 մլն դրամով)՝ նախորդ տարվա հունվար-սեպտեմբերի ցուցանիշը:

Հաշվետու ժամանակահատվածում իրավախախտումների համար գործադիր, դատական մարմինների կողմից կիրառվող պատժամիջոցներից մուտքերի բարձր մակարդակ է գրանցվել նաև Մրցակցության պաշտպանության հանձնաժողովի կողմից գանձվող մուտքերի հաշվին, որոնք կազմել են 1 մլրդ դրամ՝ 12.7 անգամ (922.5 մլն դրամով) գերազանցելով ծրագրված ցուցանիշը և 9 անգամ (889.7 մլն դրամով)՝ նախորդ տարվա հունվար-սեպտեմբերի ցուցանիշը: Մուտքերի բարձր մակարդակ է ապահովվել նաև ՀՀ ազգային անվտանգության ծառայության կողմից կիրառված պատժամիջոցներից գանձվող մուտքերի հաշվին, որոնք կազմել են շուրջ 824.6 մլն դրամ՝ 2.7 անգամ (524.6 մլն դրամով) գերազանցելով ինն ամիսների ծրագրված ցուցանիշը և 2.4 անգամ (487.9 մլն դրամով)՝ նախորդ տարվա ինն ամիսների ցուցանիշը, ինչպես նաև ՀՀ արդարադատության նախարության կողմից կիրառված պատժամիջոցների դիմաց գանձված գումարների գծով, որոնք կազմել են 841.4 մլն դրամ՝ 2.1 անգամ գերազանցելով ծրագրված և նախորդ տարվա փաստացի ցուցանիշները (համապատասխանաբար 449 մլն դրամով և 449.2 մլն դրամով)՝ պայմանավորված պրոբացիայի ծառայության կողմից գանձված տուգանքների աճով:

Այլ եկամուտներից շուրջ 17.1 մլրդ դրամը ստացվել է ապրանքների մատակարարումից և ծառայությունների մատուցումից, որոնք 10.4%-ով (1.6 մլրդ դրամով) գերազանցել են իննամսյա ծրագրային ցուցանիշը և 1.8%-ով (313.8 մլն դրամով) զիջել նախորդ տարվա նույն ժամանակահատվածի ցուցանիշը: Ծրագրված ցուցանիշի գերազանցումը հիմնականում պայմանավորված է ՀՀ ներքին գործերի նախարարության և ՀՀ կադաստրի կոմիտեի կողմից ապահովված եկամուտների բարձր մակարդակով: Մասնավորապես՝ ՀՀ ներքին գործերի նախարարության կողմից մատուցված ծառայություններից ստացված մուտքերը կազմել են շուրջ 6.8 մլրդ դրամ՝ 20.3%‑ով (1.1 մլրդ դրամով) գերազանցելով ծրագրված ցուցանիշը, իսկ ՀՀ կադաստրի կոմիտեի կողմից ծառայությունների մատուցումից ստացված եկամուտները կազմել են 5.2 մլրդ դրամ՝ 17.8%‑ով (786 մլն դրամով) գերազանցելով ծրագրված ցուցանիշը:

2024 թվականի ինն ամիսների ընթացքում ստացվել են 444 մլն դրամ այլ կատեգորիաներում չդասակարգված տրանսֆերտներ՝ կանխատեսված 51.2 մլն դրամի դիմաց: Տրանսֆերտները զգալիորեն գերազանցել են նաև նախորդ տարվա նույն ժամանակահատվածի ցուցանիշը: Մուտքերի բարձր մակարդակը մեծ մասամբ պայմանավորված է Հայաստանի Լոռու և Տավուշի մարզերում մայիսին տեղացած հորդառատ անձրևների առաջացրած հեղեղումների հետևանքով առավել շատ վնասներ կրած գյուղերին օգնություն ցուցաբերելու նպատակով անհատների կողմից 215.1 մլն դրամի նվիրատվություններով:

*Պետական բյուջեի ծախսերը*

2024 թվականի հունվար-սեպտեմբեր ամիսներին ՀՀ պետական բյուջեի ծախսերը կատարվել են 87%-ով՝ կազմելով 1,933.4 մլրդ դրամ: Շեղումը կազմել է 289.1 մլրդ դրամ, որի 57%-ն արձանագրվել է ընթացիկ ծախսերում, 43%-ը՝ ոչ ֆինանսական ակտիվների գծով գործառնություններում:

2024 թվականի հունվար-սեպտեմբեր ամիսներին ՀՀ պետական բյուջեի ծախսերը նախորդ տարվա նույն ժամանակահատվածի համեմատ աճել են 18.3%-ով կամ 299.4 մլրդ դրամով, իսկ նախորդ տարվա հետ համադրելի ցուցանիշի աճը կազմում է 15.3% (249.8 մլրդ դրամ)՝ հիմնականում պայմանավորված սոցիալական նպաստների և կենսաթոշակների, ոչ ֆինանսական ակտիվների գծով ծախսերի (կապիտալ ծախսերի), ինչպես նաև տոկոսավճարների գծով ծախսերի աճով:

1. **ՀՀ պետական բյուջեի ծախսերը (մլրդ դրամ)**

|  |  |  |  |
| --- | --- | --- | --- |
|   | **2023թ. ինն ամիսների փաստ** | **2024թ. ինն ամիսների ճշտված պլան** | **2024թ. ինն ամիսներիփաստ** |
| **Ընդամենը ծախսեր** | **1,633.9** | **2,222.4** | **1,933.4** |
| Ընթացիկ ծախսեր | 1,401.7 | 1,805.7 | 1,640.9 |
| Ոչ ֆինանսական ակտիվների հետ գործառնություններ | 232.3 | 416.7 | 292.5 |
|   |  |  |  |
| **Կշիռն ընդամենը ծախսերի մեջ** |  |  |  |
| Ընթացիկ ծախսեր | 85.8 | 81.2 | 84.9 |
| Ոչ ֆինանսական ակտիվների հետ գործառնություններ | 14.2 | 18.8 | 15.1 |

Ընթացիկ ծախսերի բաղադրիչների վերաբերյալ տվյալները ներկայացված են Աղյուսակ 11-ում:

1. **ՀՀ պետական բյուջեի ընթացիկ ծախսերը (մլրդ դրամ)**

|  |  |  |  |  |  |
| --- | --- | --- | --- | --- | --- |
|   | **2023թ. ինն ամիսների փաստ** | **2024թ. ինն ամիսների ճշտված պլան** | **2024թ. ինն ամիսներիփաստ** | **Կատարո-ղականն ինն ամիսների ճշտված պլանի նկատմամբ** **(%)** | **2024թ. ինն ամիսները 2023թ. ինն ամիսների նկատմամբ (%)** |
| **Ընթացիկ ծախսեր** | **1,401.7** | **1,805.7** | **1,640.9** | **90.9** | **117.1** |
| Աշխատավարձ | 147.5 | 173.2 | 164.2 | 94.8 | 111.4 |
| Ծառայությունների և ապրանքների ձեռքբերում | 123.9 | 87.5 | 67.3 | 76.9 | 54.3 |
| Տոկոսավճարներ | 159.2 | 210.9 | 192.3 | 91.1 | 120.8 |
| Սուբսիդիաներ | 105.3 | 137.0 | 131.3 | 95.8 | 124.7 |
| Դրամաշնորհներ | 189.0 | 229.2 | 204.2 | 89.1 | 108.0 |
| Սոցիալական նպաստներ և կենսաթոշակներ | 501.7 | 785.8 | 737.0 | 93.8 | 146.9 |
| Այլ ծախսեր | 175.1 | 182.1 | 144.7 | 79.4 | 82.6 |
| **Կշիռն ընթացիկ ծախսերում (%)** |  |  |  |  |  |
| Աշխատավարձ | 10.5 | 9.6 | 10.0 |  |  |
| Ծառայությունների և ապրանքների ձեռք բերում | 8.8 | 4.8 | 4.1 |  |  |
| Տոկոսավճարներ | 11.4 | 11.7 | 11.7 |  |  |
| Սուբսիդիաներ | 7.5 | 7.6 | 8.0 |  |  |
| Դրամաշնորհներ | 13.5 | 12.7 | 12.4 |  |  |
| Սոցիալական նպաստներ և կենսաթոշակներ | 35.8 | 43.5 | 44.9 |  |  |
| Այլ ծախսեր | 12.5 | 10.1 | 8.8 |  |  |

Կառավարության պարտքի սպասարկման ծախսերում շեղում է արձանագրվել ինչպես ներքին, այնպես էլ արտաքին պարտքի գծով: Ներքին պարտքի սպասարկման ծախսերի 95.4% կատարողականը պայմանավորված է նախատեսվածի համեմատ ավելի փոքր ծավալով հետգնումների իրականացմամբ, կանխատեսածի համեմատ փաստացի եկամտաբերության տարբերությամբ, ինչպես նաև 30 տարի մարման ժամկետով երկարաժամկետ պարտատոմսի թերտեղաբաշխմամբ: Արտաքին պարտքի սպասարկման ծախսերի 84.7% կատարողականը պայմանավորված է 6-ամսյա EURIBOR, SOFR և SDR տոկոսադրույքների կանխատեսումային և փաստացի դրույքաչափերի, ԱՄՆ դոլարի նկատմամբ SDR-ի, արտարժույթների նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ, ինչպես նաև 2023 թվականի և 2024 թվականի ինն ամիսների ընթացքում մի շարք վարկերի գծով մասհանումների պլանային ցուցանիշի էական թերակատարմամբ:

2023 թվականի հունվար-սեպտեմբեր ամիսների համեմատ կառավարության պարտքի սպասարկման ծախսերի 20.8% (33.1 մլրդ դրամ) աճը հիմնականում պայմանավորված է ԱՄՆ դոլար/ՀՀ դրամ փոխարժեքի, շրջանառության մեջ գտնվող գանձապետական պարտատոմսերի ծավալների, ինչպես նաև արտաքին պարտքի գծով լողացող տոկոսադրույքների աճով:

1. **Կառավարության պարտքի սպասարկման ծախսերը (մլրդ դրամ)**

|  |  |  |  |  |  |
| --- | --- | --- | --- | --- | --- |
|   | **2023թ. ինն ամիսների փաստ** | **2024թ. ինն ամիսների ճշտված պլան** | **2024թ. ինն ամիսներիփաստ** | **Կատարո-ղականն ինն ամիսների ճշտված պլանի նկատմամբ** **(%)** | **2024թ. ինն ամիսները 2023թ. ինն ամիսների նկատմամբ (%)** |
| **Տոկոսավճարներ,** այդ թվում՝ | **159.2** | **210.9** | **192.3** | **91.1** | **120.8** |
|  Ներքին տոկոսավճարներ | 86.1 | 127.2 | 121.3 | 95.4 | 140.9 |
|  Արտաքին տոկոսավճարներ | 73.0 |  83.8 | 70.9 | 84.7 | 97.1 |

Նախորդ տարվա նույն ժամանակահատվածի համեմատ պետական բյուջեից տրամադրված սուբսիդիաների 24.7% աճը հիմնականում պայմանավորված է հաշվետու ժամանակահատվածում Հանրակրթության ծրագրի շրջանակներում, տնտեսության արդիականացման միջոցառմանը պետական աջակցության և ՀՀ-ում ինտենսիվ այգեգործության զարգացման նպատակով սուբսիդավորման ավելացմամբ:

2024 թվականի հունվար-սեպտեմբեր ամիսներին պետական բյուջեից տրամադրված դրամաշնորհների 89.1% կատարողականը հիմնականում պայմանավորված է ՀՀ պաշտպանության ժամանակ զինծառայողների կյանքին կամ առողջությանը պատճառված վնասների հատուցման, Բարձր տեխնոլոգիական արդյունաբերության էկոհամակարգի և շուկայի զարգացման ծրագրի շրջանակներում տրամադրված ընթացիկ դրամաշնորհների, ինչպես նաև կապիտալ դրամաշնորհների գծով ծախսերի կատարողականով: Նախորդ տարվա ինն ամիսների համեմատ պետական բյուջեից տրամադրված դրամաշնորհների 8% աճը հիմնականում արձանագրվել է պետական բյուջեից համայնքների բյուջեներին համահարթեցման սկզբունքով տրվող դոտացիաների, կապիտալ դրամաշնորհների, ինչպես նաև ՀՀ պաշտպանության ժամանակ զինծառայողների կյանքին կամ առողջությանը պատճառված վնասների հատուցման ծախսերում: Մասնավորապես, ՀՀ պաշտպանության ժամանակ զինծառայողների կյանքին կամ առողջությանը պատճառված վնասների հատուցման ծախսերը կազմել են 34.4 մլրդ դրամ և 7.3%-ով (2.4 մլրդ դրամով) գերազանցել 2023 թվականի նույն ժամանակահատվածի ցուցանիշը:

1. **ՀՀ պետական բյուջեից տրամադրված դրամաշնորհները (մլրդ դրամ)**

|  |  |  |  |  |  |
| --- | --- | --- | --- | --- | --- |
|   | **2023թ. ինն ամիսների փաստ** | **2024թ. ինն ամիսների ճշտված պլան** | **2024թ. ինն ամիսներիփաստ** | **Կատարո-ղականն ինն ամիսների ճշտված պլանի նկատմամբ** **(%)** | **2024թ. ինն ամիսները 2023թ. ինն ամիսների նկատմամբ (%)** |
| **Դրամաշնորհներ,** այդ թվում՝ | **189.0** | **229.2** | **204.2** | **89.1** | **108.0** |
|  Միջազգային կազմակերպություններին | 2.1 | 4.9 | 2.8 | 57.4 | 134.2 |
|  Պետական հատվածի այլ մակարդակներին (ընթացիկ), այդ թվում` | 170.1 | 196.3 | 182.1 | 92.8 | 107.1 |
|  - Համայնքների բյուջեներին համահարթեցման սկզբունքով տրվող դոտացիաներ | 52.3 | 64.0 | 64.0 | 100.0 | 122.3 |
| Պետական հատվածի այլ մակարդակներին (կապիտալ) | 16.8 | 27.9 | 19.2 | 68.7 | 114.3 |

Սոցիալական նպաստների և կենսաթոշակների գծով ծախսերը հունվար-սեպտեմբեր ամիսներին կատարվել են 93.8%-ով՝ կազմելով 737 մլրդ դրամ: Շեղումը հիմնականում արձանագրվել է կենսաթոշակային ապահովության, ընտանիքի կենսամակարդակի բարձրացմանն ուղղված նպաստների, Լեռնային Ղարաբաղից բռնի տեղահանվածներին տրամադրվող աջակցության, ինչպես նաև Ժողովրդագրական վիճակի բարելավման ծախսերում:

Նախորդ տարվա հունվար-սեպտեմբեր ամիսների համեմատ սոցիալական նպաստների և կենսաթոշակների գծով ծախսերի 46.9% (235.3 մլրդ դրամ) աճը մասամբ պայմանավորված է այն հանգամանքով, որ 2024 թվականին հիպոտեկային վարկերի վճարված տոկոսների գումարի վերադարձը, որը նախկինում նվազեցվում էր եկամտային հարկից, ներառվել է պետական բյուջեի ծախսերում: Առանց նշված գումարների՝ սոցիալական նպաստների և կենսաթոշակների գծով ծախսերի աճը կազմում է 37% (185.6 մլրդ դրամ)՝ հիմնականում պայմանավորված Լեռնային Ղարաբաղից բռնի տեղահանվածներին նպաստների և կենսաթոշակային համակարգերում ընդգրկելու արդյունքում շահառուների թվի աճով, նրանց աջակցության տրամադրմամբ, ինչպես նաև 2023 թվականի հուլիսի 1-ից կենսաթոշակների չափերի բարձրացմամբ:

1. **ՀՀ պետական բյուջեից տրամադրված նպաստները և կենսաթոշակները (մլրդ դրամ)**

|  |  |  |  |  |  |
| --- | --- | --- | --- | --- | --- |
|   | **2023թ. ինն ամիսների փաստ** | **2024թ. ինն ամիսների ճշտված պլան** | **2024թ. ինն ամիսներիփաստ** | **Կատարո-ղականն ինն ամիսների ճշտված պլանի նկատմամբ** **(%)** | **2024թ. ինն ամիսները 2023թ. ինն ամիսների նկատմամբ (%)** |
| **Սոցիալական նպաստներ և կենսաթոշակներ,** այդ թվում` | **501.7** | **785.8** | **737.0** | **93.8** | **146.9** |
| Նպաստներ | 167.4  | 389.7 | 355.3 | 91.2 | 212.3 |
| Կենսաթոշակներ | 334.3 | 396.1 | 381.7 | 96.3 | 114.2 |

2024 թվականի հունվար-սեպտեմբեր ամիսներին կապիտալ ծախսերը կազմել են 303.1 մլրդ դրամ կամ 70.2%: Շեղումը հիմնականում արձանագրվել է «Հանրակրթական և նախադպրոցական հաստատությունների հիմնում, կառուցում, բարելավում», «Ճանապարհային ցանցի բարելավում», «Ոռոգման համակարգի առողջացում» և «Քաղաքային զարգացում» ծրագրերում, իսկ նախորդ տարվա նույն ժամանակահատվածի համեմատ 27.3% (64.9 մլրդ դրամ) աճը պայմանավորված է հիմնականում ՀՀ պաշտպանության նախարարության շենքային պայմանների բարելավման և Ճանապարհային ցանցի բարելավման ծրագրի ծախսերի աճով:

1. **ՀՀ պետական բյուջեի ոչ ֆինանսական ակտիվների հետ գործառնությունները (մլրդ դրամ)**

|  |  |  |  |  |  |
| --- | --- | --- | --- | --- | --- |
|  | **2023թ. ինն ամիսների փաստ** | **2024թ. ինն ամիսների ճշտված պլան** | **2024թ. ինն ամիսներիփաստ** | **Կատարո-ղականն ինն ամիսների ճշտված պլանի նկատմամբ** **(%)** | **2024թ. ինն ամիսները 2023թ. ինն ամիսների նկատմամբ (%)** |
| **Ոչ ֆինանսական ակտիվների հետ գործառնություններ,** այդ թվում՝ | **232.3** | **416.7** | **292.5** | **70.2** | **125.9** |
|  Ոչ ֆինանսական ակտիվների գծով ծախսեր (կապիտալ ծախսեր), այդ թվում՝ | 238.2 | 427.2 | 303.1 | 70.9 | 127.3 |
| * շենքեր և շինություններ
 | 215.2 | 370.4 | 277.9 | 75.0 | 129.1 |
| * մեքենաների և սարքավորում-ների ձեռք բերում, պահպա-նում և հիմնանորոգում
 | 19.3 | 44.5 | 21.9 | 49.3 | 113.9 |
| * այլ հիմնական միջոցներ
 | 3.7 | 12.3 | 3.2 | 26.2 | 87.1 |
|  Ոչ ֆինանսական ակտիվների օտարումից մուտքեր | (5.9) | (10.5) | (10.6) | 101.2 | 180.4 |

*ՀՀ պետական բյուջեի պակասուրդը (հավելուրդը)*

2024 թվականի հունվար-սեպտեմբեր ամիսներին ՀՀ պետական բյուջեն կատարվել է 73 մլրդ դրամ պակասուրդով՝ ծրագրված 234.3 մլրդ դրամ պակասուրդի և նախորդ տարվա նույն ժամանակահատվածի 74.6 մլրդ դրամ հավելուրդի դիմաց: Ծրագրի համեմատ պակասուրդի ցածր մակարդակը հիմնականում պայմանավորված է ծախսերի համեմատ եկամուտների առավել բարձր կատարողականով, որի արդյունքում ֆինանսավորման ներքին աղբյուրներում նախատեսված բյուջեի ազատ միջոցներն աճել են 82.9 մլրդ դրամով:

Հաշվետու ժամանակահատվածում ֆինանսավորման ներքին աղբյուրներից փոխառու միջոցների հաշվին պետական բյուջեի պակասուրդի ֆինանսավորումն ապահովվել է գանձապետական պարտատոմսերի տեղաբաշխումից զուտ մուտքերի հաշվին, որոնք կազմել են 236.6 մլրդ դրամ: 800 հազար դրամ տրամադրվել է մուրհակների մարմանը` նախատեսված 3.9 մլն դրամի դիմաց։

2024 թվականի հունվար-սեպտեմբեր ամիսների ընթացքում ներքին աղբյուրներից ֆինանսական զուտ ակտիվների հաշվին բյուջեի պակասուրդի ֆինանսավորումը կազմել է ‑74.2 մլրդ դրամ` ծրագրված 48.3 մլրդ դրամի դիմաց, որը հիմնականում պայմանավորված է ֆինանսավորման ներքին աղբյուրներում բյուջեի ազատ միջոցների՝ նախատեսված 59.6 մլրդ դրամ օգտագործման փոխարեն 82.9 մլրդ դրամով ավելացմամբ: Իննամսյա ծրագրով նախատեսվել է 27.5 մլրդ դրամ վարկերի տրամադրում ՀՀ ռեզիդենտներին, որի դիմաց հաշվետու ժամանակահատվածում տրամադրվել է 5.2 մլրդ դրամ, որից 3.5 մլրդ դրամը՝ ներքին ռեսուրսների հաշվին: Արտաքին աջակցությամբ իրականացվող ծրագրերի շրջանակներում ինն ամիսներին նախատեսված 17 մլրդ դրամի դիմաց հաշվետու ժամանակահատվածում տրամադրվել են 1.7 մլրդ դրամ վարկեր, որից 1.3 մլրդ դրամը՝ Էլեկտրաէներգետիկ համակարգի զարգացման, 291 մլն դրամը՝ Քաղաքային զարգացման, և 127.2 մլն դրամը՝ Կոշտ թափոնների կառավարման ծրագրերի շրջանակներում: Նախկինում պետական բյուջեից ռեզիդենտներին տրամադրված վարկերից ինն ամիսներին վերադարձվել է 18.2 մլրդ դրամ՝ ծրագրված շուրջ 20.8 մլրդ դրամի դիմաց: 5.8 մլրդ դրամ կազմել են բաժնետոմսերի և կապիտալում այլ մասնակցության իրացումից մուտքերը, 6 մլրդ դրամ տրամադրվել է բաժնետոմսերի և կապիտալում այլ մասնակցության ձեռքբերմանը՝ ապահովելով իննամսյա ծրագրային ցուցանիշների համապատասխանաբար 100%-ը և 96.8%-ը:

1. ***ՀՀ պետական բյուջեի պակասուրդի ֆինանսավորման աղբյուրները (մլրդ դրամ)***

|  |  |  |  |  |  |
| --- | --- | --- | --- | --- | --- |
|   | **2023թ. ինն ամիսների փաստ** | **2024թ. ինն ամիսների ճշտված պլան** | **2024թ. ինն ամիսներիփաստ** | **Կատարո-ղականն ինն ամիսների ճշտված պլանի նկատմամբ** **(%)** | **2024թ. ինն ամիսները 2023թ. ինն ամիսների նկատմամբ****(%)** |
| **Դեֆիցիտ (հավելուրդ)**, այդ թվում` | **(74.6)** | **234.3** | **73.0** | **31.2** | **(97.9)** |
| Ներքին աղբյուրներ, այդ թվում` | 152.6 | 293.2 | 162.5 | 55.4 | 106.5 |
| * Փոխառու զուտ միջոցներ
 | 284.8 | 244.8 | 236.6 | 96.6 | 83.1 |
| * Ֆինանսական զուտ ակտիվներ
 | (132.2) | 48.3 | (74.2) | (153.4) | 56.1 |
| Արտաքին աղբյուրներ, այդ թվում` | (227.2) | (58.9) | (89.4) | 151.9 | 39.4 |
| * Փոխառու զուտ միջոցներ
 | (86.8) | (51.2) | (74.3) | 144.9 | 85.5 |
| * Ֆինանսական զուտ ակտիվներ
 | (140.4) | (7.6) | (15.2) | 198.9 | 10.8 |

Հաշվետու ժամանակահատվածում արտաքին աղբյուրներից փոխառու զուտ միջոցների հաշվին ՀՀ պետական բյուջեի պակասուրդը ֆինանսավորվել է արտաքին վարկատուների աջակցությամբ իրականացվող նպատակային վարկային ծրագրերի շրջանակներում ստացված միջոցների հաշվին, որոնք կազմել են 46.1 մլրդ դրամ կամ ծրագրված ցուցանիշի 60.4%-ը:

1. ***Արտաքին աղբյուրներից նպատակային վարկերի ստացում (մլրդ դրամ)***

|  |  |  |  |
| --- | --- | --- | --- |
|   | **2024թ. ինն ամիսների ճշտված պլան** | **2024թ. ինն ամիսների փաստ** | **Կատարողականն ինն ամիսների ճշտված պլանի նկատմամբ (%)** |
| **Նպատակային վարկերի ստացում**,այդ թվում` | **76.3** | **46.1** | **60.4** |
|  **Միջազգային կազմակերպություններից** | **70.9** | **43.8** | **61.7** |
|  Համաշխարհային բանկ | 17.4 | 10.9 | 62.7 |
|  Վերակառուցման և զարգացման եվրոպական բանկ | 1.6 | 0.3 | 16.4 |
|  Եվրոպական ներդրումային բանկ | 7.4 | 2.6 | 35.6 |
|  Ասիական զարգացման բանկ | 23.4 | 18.7 | 80.1 |
|  Եվրասիական զարգացման բանկ | 8.0 | 11.2 | 140.0 |
|  Այլ վարկատուներ | 13.1 | 0.0 | 0.0 |
|  **Օտարերկրյա պետություններից** | **5.4** | **2.3** | **43.1** |
|  Գերմանիա (Վերականգնման վարկերի բանկ) | 3.8 | 0.6 | 16.9 |
|  Ֆրանսիա | 1.6 | 1.7 | 107.6 |

Արտաքին զուտ փոխառու միջոցներում 120.3 մլրդ դրամ ուղղվել է արտաքին վարկերի մարմանը՝ կազմելով իննամսյա ծրագրի 94.4%-ը: Նշված գումարից 89.9 մլրդ դրամն ուղղվել է միջազգային կազմակերպությունների, 29.7 մլրդ դրամը` օտարերկրյա պետությունների և 732.9 մլն դրամը` օտարերկրյա առևտրային բանկերի նկատմամբ պարտավորությունների մարմանը:

Արտաքին ֆինանսական զուտ ակտիվների հաշվին պետական բյուջեի պակասուրդի ֆինանսավորումը հաշվետու ժամանակահատվածում կազմել է -15.2 մլրդ դրամ՝ նախատեսված ‑7.6 մլրդ դրամի դիմաց: Մասնավորապես՝ 374.8 մլն դրամ (97.9%) է կազմել Վրաստանի կողմից ՀՀ նկատմամբ պարտավորությունների մարումից մուտքը, 7.8 մլրդ դրամ (90.9%)՝ բաժնետոմսերի և կապիտալում այլ մասնակցության ձեռքբերումը, 7.8 մլրդ դրամով ավելացել է արտաքին աղբյուրներից ստացված վարկային և դրամաշնորհային միջոցների մնացորդը: Նախորդ տարվա նույն ժամանակահատվածի համեմատ արտաքին ֆինանսական զուտ ակտիվների հաշվին պակասուրդի ֆինանսավորման ցուցանիշի տարբերությունը հիմնականում պայմանավորված է 2023 թվականի նույն ժամանակահատվածում Լեռնային Ղարաբաղին 143.3 մլրդ դրամ միջպետական վարկի տրամադրմամբ:

1. Հաշվետվության մեջ ներկայացված ցուցանիշների հանրագումարների և դրանց բաղադրիչների միջև շեղումները պայմանավորված են կլորացումներով: [↑](#footnote-ref-1)